سپریم کورٹ میں تلخ کلامی: مرتضیٰ وہاب کی معافی قبول، عہدے سے ہٹانے کا حکم واپس
سپریم کورٹ نے مرتضیٰ وہاب کی غیر مشروط معافی قبول کرتے ہوئے انہیں عہدے سے ہٹانے کا اپنا حکم واپس لے لیا۔ عدالت نے آئندہ ایڈمسنٹریٹر کے عہدے کو سیاست سے دور رکھنے کا حکم دیتے ہوئے کہا کہ مرتضیٰ وہاب سیاسی تعلق اور دباؤ سے بالاتر ہوکر ذمے داری ادا کریں۔
کراچی — سپریم کورٹ کراچی رجسٹری میں پیر کو رفاعی پلاٹوں اور پارکس پر قبضے کے کیسز کی سماعت ہوئی۔ گٹر باغیچہ تجاوزات کیس کی سماعت کے دوران ایڈمنسٹریٹر کراچی مرتضیٰ وہاب کی جانب سے سخت زبان استعمال کیے جانے پر عدالت نے سخت برہمی کا اظہار کیا۔ بینچ کے رکن جسٹس قاضی امین نے دورانِ سماعت ایڈمنسٹریٹر کراچی کو مخاطب کرتے ہوئے کہا کہ یہ ریاست کی زمینیں ہیں، آپ کی ذاتی ملکیت نہیں۔ انہیں ہر صورت واپس لینا ہو گا۔ ہم نہیں لیں گے تو کوئی اور آ کر لے گا۔ جس پر مرتضیٰ وہاب نے کہا کہ ہم کیا چلے جائیں؟ حکومت چھوڑ دیں؟ اوپن کورٹ میں حکومت کے خلاف بڑی بڑی آبزرویشنز پاس کر دی جاتی ہیں۔ چیف جسٹس گلزار احمد نے مرتضیٰ وہاب کی سرزنش کرتے ہوئے ریمارکس دیے کہ مسٹر چپ کریں۔ کیا بات کر رہے ہیں آپ۔ سیاست نہیں کریں یہاں۔ آپ ایڈمنسٹریٹر ہیں یا سیاسی رہنما؟ چیف جسٹس نے مزید کہا کہ جائیں نکل جائیں یہاں سے۔ ہم آپ کو ابھی فارغ کر دیتے ہیں۔ ایڈمنسٹریٹر کو شہریوں کی خدمت کے لیے رکھا جاتا ہے۔ ایڈمنسٹریٹر کا رویہ سیاسی رہنماؤں کا ہے، شہریوں کی خدمت کا نہیں۔ عدالت نے وزیرِ اعلیٰ سندھ مراد علی شاہ کو حکم دیا کہ مرتضیٰ وہاب کو فوری طور پر عہدے سے ہٹایا جائے اور کہا کہ ان کی جگہ کسی غیر جانب دار اور اہل شخص کو ایڈمنسٹریٹر لگایا جائے۔ عدالت نے یہ حکم گٹر باغیچہ پر عدالتی احکامات کے باوجود تجاوزات ختم نہ کرانے اور عدالت میں سخت الفاظ استعمال کرنے کے بعد دیا تھا۔ سپریم کورٹ کا کہنا تھا کہ بادی النظر میں ایڈمنسٹریٹر کراچی اپنے فرائض کی انجام دہی میں ناکام رہے ہیں۔ مرتضیٰ وہاب نے بعد ازاں سپریم کورٹ سے اپنے رویے پر غیر مشروط معافی مانگی اور کہا کہ میں ایڈمنسٹریٹر کے طور پر کام کرنا چاہتا ہوں جس پر عدالت نے ریمارکس دیے کہ ہم آپ کو عہدے سے ہٹا چکے۔ اب آپ ایڈمنسٹریٹر نہیں رہے۔ آپ کا عہدے پر رہنا مفادات کا تصادم ہو گا۔ البتہ وقفے کے بعد ​ تاہم پیر کو کمشنر کراچی نے عدالتی حکم پر منہدم کی جانے والی رہائشی عمارت نسلہ ٹاور سے متعلق رپورٹ سپریم کورٹ میں پیش کی۔ کمشنر کراچی نے سپریم کورٹ کو بتایا کہ عمارت کی پانچ منزلیں گرا دی گئی ہیں اور 400 مزدور کام کر رہے ہیں۔ اندر سے اسٹرکچر ختم ہو چکا ہے صرف باہر سے نظر آ رہا ہے۔ سپریم کورٹ نے نسلہ ٹاور کی منظوری دینے والے تمام محکموں کے افسران کے خلاف فوجداری قانون کے تحت کارروائی کا بھی حکم دیا۔ عدالت نے اپنے تحریری حکم نامے میں کہا ہے کہ تمام متعلقہ ذمے داروں کے خلاف فوجداری قانون کے تحت مقدمات درج کیے جائیں۔ حکم نامے میں مزید کہا گیا ہے کہ ڈی آئی جی ضلع شرقی، بلڈر سمیت سندھ بلڈنگ کنٹرول اتھارٹی (ایس بی سی اے) ، سندھی مسلم سوسائٹی اور دیگر ملوث افراد کے خلاف مقدمات درج کریں۔ عدالت نے کمشنر کراچی کو نسلہ ٹاور گرانے کا کام ایک ہفتے میں مکمل کرنے کا حکم دیتے ہوئے کہا ہے کہ اس کے لیے تمام وسائل بروئے کار لائے جائیں۔